Document ID: 32009D0967

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Νοεμβρίου 2009
για τον καθορισμό των οικολογικών κριτηρίων απονομής του κοινοτικού οικολογικού σήματος σε επενδύσεις δαπέδων από υφαντικές ύλες
[κοινοποιηθείσα υπό τον αριθμό Ε(2009) 9523]
(Κείμενο που παρουσιάζει ενδιαφέρον για τον ΕΟΧ)
(2009/967/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
Μετά από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 1980/2000, για να απονεμηθεί το κοινοτικό οικολογικό σήμα, το προϊόν πρέπει να διαθέτει χαρακτηριστικά που του επιτρέπουν να συμβάλει σημαντικά στη βελτίωση καθοριστικών οικολογικών παραμέτρων.
(2)
Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων, με βάση το σχέδιο κριτηρίων που καταρτίζει το Συμβούλιο Οικολογικής Σήμανσης της Ευρωπαϊκής Ένωσης.
(3)
Τα οικολογικά κριτήρια, καθώς και οι σχετικές απαιτήσεις εκτίμησης και εξακρίβωσης πρέπει να ισχύουν επί τέσσερα έτη από την ημερομηνία κοινοποίησης της παρούσας απόφασης.
(4)
Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι επενδύσεις δαπέδων από υφαντικές ύλες ορίζονται ως επενδύσεις δαπέδων αποτελούμενες συνήθως από υλικό υφαντό, με κόμπους ή θυσανωτό, οι οποίες κατά κανόνα στερεώνονται στη θέση τους με πρόκες, συνδετήρες ή κόλλα. Εξαιρούνται οι ελεύθεροι τάπητες μικρών διαστάσεων. Ο ορισμός αυτός δεν ισχύει για τις επενδύσεις που προορίζονται για την επικάλυψη τοίχων ή για χρήση σε εξωτερικούς χώρους.
Στην παρούσα κατηγορία προϊόντων δεν περιλαμβάνονται τα κλωστοϋφαντουργικά προϊόντα που έχουν υποστεί κατεργασία με βιοκτόνα, εκτός εάν η δραστική ουσία των εν λόγω βιοκτόνων περιλαμβάνεται στο παράρτημα ΙΑ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) και εάν το βιοκτόνο έχει εγκριθεί για τη συγκεκριμένη χρήση σύμφωνα με το παράρτημα V της οδηγίας 98/8/ΕΚ.
Άρθρο 2
Για να απονεμηθεί το κοινοτικό οικολογικό σήμα σε επενδύσεις δαπέδων από υφαντικές ύλες βάσει του κανονισμού (ΕΚ) αριθ. 1980/2000, αυτές πρέπει να ανήκουν στην κατηγορία προϊόντων «επενδύσεις δαπέδων από υφαντικές ύλες», που ορίζεται στο άρθρο 1 της παρούσας απόφασης, και να πληρούν τα οικολογικά κριτήρια που καθορίζονται στο παράρτημα.
Άρθρο 3
Τα οικολογικά κριτήρια για την κατηγορία προϊόντων «επενδύσεις δαπέδων από υφαντικές ύλες», καθώς και οι σχετικές απαιτήσεις εκτίμησης και εξακρίβωσης ισχύουν επί τέσσερα έτη από την ημερομηνία κοινοποίησης της παρούσας απόφασης.
Άρθρο 4
Για διοικητικούς σκοπούς, η κατηγορία προϊόντων «επενδύσεις δαπέδων από υφαντικές ύλες» φέρει τον κωδικό αριθμό «34».
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 30 Νοεμβρίου 2009.

Labels: 3
1